CELEX: 32021D0837
Language: sk
Date: 2021-05-06 00:00:00
Title: Rozhodnutie Rady (EÚ) 2021/837 zo 6. mája 2021 o pozícii, ktorá sa má v mene Európskej únie zaujať v rade Medzinárodnej organizácie pre tropické drevo v súvislosti s predĺžením platnosti Medzinárodnej dohody o tropickom dreve z roku 2006

26.5.2021   
               
               
                  SK
               
               
                  Úradný vestník Európskej únie
               
               
                  L 185/23
               
            
         ROZHODNUTIE RADY (EÚ) 2021/837
         zo 6. mája 2021
         o pozícii, ktorá sa má v mene Európskej únie zaujať v rade Medzinárodnej organizácie pre tropické drevo v súvislosti s predĺžením platnosti Medzinárodnej dohody o tropickom dreve z roku 2006
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej články 192 a 207 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Medzinárodnú dohodu o tropickom dreve z roku 2006 (ďalej len „dohoda ITTA z roku 2006“) uzavrela Únia rozhodnutím Rady 2011/731/EÚ (1) a nadobudla platnosť 7. decembra 2011.
                  
               
                     (2)
                  
                  
                     Podľa článku 6 dohody ITTA z roku 2006, je rada Medzinárodnej organizácie pre tropické drevo najvyšším orgánom Medzinárodnej organizácie pre tropické drevo (ďalej len „ITTO“) a je zložená zo všetkých členov ITTO.
                  
               
                     (3)
                  
                  
                     Podľa článku 44 ods. 1 dohody ITTA z roku 2006 zostáva uvedená dohoda v platnosti 10 rokov od jej nadobudnutia platnosti, do 6. decembra 2021, pokiaľ rada ITTO na základe osobitného hlasovania v súlade s článkom 12 uvedenej dohody nerozhodne o predĺžení, prerokovaní alebo ukončení platnosti. Podľa článku 44 ods. 2 dohody ITTA z roku 2006 môže rada ITTO rozhodnúť o predĺžení platnosti uvedenej dohody o dve obdobia, a to počiatočné obdobie v trvaní piatich rokov a dodatočné obdobie v trvaní troch rokov.
                  
               
                     (4)
                  
                  
                     Rada ITTO prijme rozhodnutie o predĺžení platnosti dohody ITTA z roku 2006 buď na svojom 57. zasadnutí, ktoré sa uskutoční v novembri 2021, alebo medzi zasadnutiami bez uskutočnenia zasadnutia.
                  
               
                     (5)
                  
                  
                     Predĺženie platnosti dohody ITTA z roku 2006 o počiatočné obdobie piatich rokov je v záujme Únie, keďže ITTO je stále v počiatočných fázach finančného oživenia a v procese reformovania jej finančnej architektúry.
                  
               
                     (6)
                  
                  
                     Je vhodné stanoviť pozíciu, ktorá sa má v mene Únie zaujať v rade ITTO v súvislosti s predĺžením platnosti dohody ITTA z roku 2006,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať v rade Medzinárodnej organizácie pre tropické drevo je udeliť súhlas alebo hlasovať v prospech predĺženia platnosti Medzinárodnej dohody o tropickom dreve z roku 2006 o počiatočné obdobie piatich rokov.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 6. mája 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Rozhodnutie Rady 2011/731/EÚ z 8. novembra 2011 o uzavretí Medzinárodnej dohody o tropickom dreve z roku 2006 v mene Európskej únie (Ú. v. EÚ L 294, 12.11.2011, s. 1).